
R E F E R A T   D E   A P R O B A R E 
privind acordarea Titlului de ”CETĂȚEAN DE ONOARE”  al Municipiului Brad domnului General de brigadă (rtr.) Vasile BÂREA


Municipiul Brad este definit nu doar de istoria sa seculară și de bogățiile Țării Zarandului, ci mai ales de oamenii care, prin devotament, profesionalism și dragoste necondiționată, au contribuit la lăsarea unei amprente de neșters în conștiința comunității noastre. Un astfel de model de profesionalism, patriotism și demnitate, este domnul Vasile BÂREA, General de brigadă (rtr.).
Originar de pe Valea Buzăului (născut la 30.04.1954 în orașul Pătârlagele), domnul General de brigadă Vasile Bârea și-a legat destinul de Munții Apuseni și, în mod special, de comunitatea brădeană. Cariera sa militară de excepție, întinsă pe parcursul a 37 de ani de serviciu sub drapel (dintre care 27 de ani dedicați exclusiv vânătorilor de munte), este strâns împletită cu Batalionul 26 Vânători de Munte „Zarand” (actualmente Batalionul 26 Cercetare Supraveghere Montană „Avram Iancu” din Brad).
Absolvent al Academiei de Înalte Studii Militare din București în anul 1983, a fost repartizat la unitatea din Brad ca locțiitor al șefului de stat major. Ulterior, între anii 1996 și 2002, a exercitat cu înalt profesionalism funcția de comandant al Batalionului 26 Vânători de Munte „Zarand”, perioadă în care unitatea a devenit un adevărat fanion al vânătorilor de munte, supranumită „Floarea de Colț a Apusenilor”. Profesionalismul său a fost recunoscut prin avansări succesive bazate pe calificative de „excepțional”, culminând cu numirea sa ca și comandant al Brigăzii 61 Vânători de Munte din Miercurea Ciuc și acordarea gradului de general de brigadă în anul 2006.
Dincolo de remarcabila sa carieră militară, domnul general de brigadă Vasile Bârea s-a remarcat ca un promotor al spiritului național în Țara Zarandului. În anul 1991, din inițiativa sa, s-a înființat Societatea Cultural-Patriotică „AVRAM IANCU” – Filiala Brad, reușind să mobilizeze atât militari, cât și salariați de la Mina Barza și Mina Țebea, într-o comunitate strânsă în jurul nobilei idei de identitate națională. Până în anul 2005, a inițiat și organizat o serie de manifestări omagiale dedicate eroului național Avram Iancu, precum și eroilor răscoalei lui Horea, Cloșca și Crișan.
Atenția domniei sale pentru conservarea valorilor identitare românești s-a manifestat constant și după trecerea în rezervă în anul 2010. Deși s-a stabilit în Alba Iulia, a rămas profund legat de municipiul Brad, continuând să activeze ca membru în Consiliul Local al Municipiului Brad și susținând filialele locale ale Societății Cultural Patriotice „Avram Iancu” (al cărei președinte de onoare la nivel local este din 2006) și ale Asociației Naționale Cultul Eroilor „Regina Maria”. Implicarea sa activă în organizarea de simpozioane, dezveliri de busturi, publicații de carte și emisiuni de reconstituire istorică reprezintă o lecție de istorie autentică pentru tinerele generații.
Având în vedere întreaga sa activitate dedicată onorării trecutului glorios al zonei noastre, promovării tradițiilor militare și culturale, precum și contribuția directă la viața publică și socială a comunității brădene, luând act de recomandările Societății Cultural Patriotice ”AVRAM IANCU” și a Batalionului 26 Cercetare Supraveghere Montană ”Avram Iancu” Brad, consider că domnul General de brigadă (rtr.) Vasile BÂREA este pe deplin îndreptățit să primească cea mai înaltă distincție civică a localității noastre, respectiv Titlul de ”Cetățean de Onoare” al Municipiului Brad.
În contextul celor de mai sus, am inițiat prezentul proiect de hotărâre prin care propun acordarea Titlului de ”Cetățean de Onoare” al Municipiului Brad domnului General de Brigadă (rtr.) Vasile BÂREA și îl supun spre dezbatere și aprobare plenului Consiliului Local al Municipiului Brad în forma prezentată.
În susținerea propunerii mele invoc prevederile art. 4, art. 5, art. 6 lit. a, art. 8 lit. m și art. 11 alin. 6 și alin. 8 din Regulamentul de Acordare a titlului de ”Cetățean de Onoare” al Municipiului Brad, aprobat prin Hotărârea Consiliului Local nr. 50/2018, ale art. 129 alin. 1, alin. 13 și art. 139 alin. 6 din O.U.G. nr. 57/2019 privind Codul administrativ, cu modificările și completările ulterioare, precum și ale Legii nr. 554/2004 a contenciosului administrativ, cu modificările și completările ulterioare.

